**Vakáció Maradék nélkül – Rajzpályázatot hirdet a Nébih**

**Eredményes tanévet zárt a Nébih Oktatási Programja, amely a 2021/2022-es tanévben először hirdette meg országosan nagyköveti programját. A pályázatnak köszönhetően ebben az iskolai évben több mint 1000 óvodás, általános- és középiskolás ismerhette meg az élelmiszerbiztonsági alapszabályokat és az élelmiszerpazarlással kapcsolatos tudnivalókat. Bár a vakáció elkezdődött, az Oktatási Program nem tart nyári szünetet: a Maradék nélkül program élelmiszerpazarlás témájú rajzpályázatot hirdet általános iskolások számára, amelynek fődíja kategóriánként egy-egy kerékpár.**

A jövő fogyasztóit célozza a Nébih Oktatási Programja, mely 2021-ben [Nagyköveti Programmal](https://nebihoktatas.hu/nebih-oktatasi-nagykovetek-es-szuperhosok/) bővült. A mintegy ötven pályázó pedagógusnak köszönhetően több mint 1000 óvodás, általános- és középiskolás ismerkedhetett meg az idei tanévben a Nébih gyerekeknek szóló kiadványaival, előadások, játékos foglalkozások, tanulmányi kirándulások és kreatív játékok formájában.

Bár a vakáció már megkezdődött, az Oktatási Program nem tart nyári szünetet. A hivatal [Maradék nélkül](https://maradeknelkul.hu/) programja rajzpályázatot hirdet általános iskolásoknak, amelynek célja, hogy – a hasznos nyári időtöltésen túl – a gyerekek megismerjék az élelmiszerpazarlás problémakörét, környezetre gyakorolt hatását és a megelőzés lehetőségeit. A pályaművek beküldési határideje **július 17.,** a [részletes felhívás](https://maradeknelkul.hu/2022/06/17/maradek-nelkul-rajzpalyazat-2022/) elérhető a Maradék nélkül honlapján. A szakmai zsűri díjazottjai mellett a közönség kedvenceit és a legaktívabb oktatási intézményt is jutalmazza a hivatal. A két kategória legjobb 15 alkotásából pedig óriásszínező készül, így az alkotások több ezer gyerekhez juthatnak el az iskolakezdésre.

A *Maradék nélkül* csapata összegyűjtött néhány családi [programötletet](https://maradeknelkul.hu/2022/06/17/nyari-kalandok-maradek-nelkul-programajanlo-szuloknek-es-gyerekeknek/) is. A nyári szünet ugyanis számos lehetőséget kínál, hogy a gyerekek közelebbi kapcsolatba kerüljenek az élelmiszerekkel, megismerjék milyen utat járnak be és mekkora értéket képviselnek az otthon asztalra kerülő ételek. Emellett a pedagógusokról sem feledkeznek meg a vakáció idején sem az Oktatási Program munkatársai. A nyári táborok szervezői az [oktatas@nebih.gov.hu](mailto:oktatas@nebih.gov.hu) email címen jelentkezhetnek a Nébih élelmiszerbiztonsági, valamint élelmiszerpazarlás témájú foglalkozásaira.

*További hasznos oldalak:*

Kiadványok, az Oktatási Nagyköveti Program beszámolói: [nebihoktatas.hu](https://nebihoktatas.hu/nebih-oktatasi-nagykovetek-es-szuperhosok/)

Maradék nélkül élelmiszerpazarlás-megelőzési program felületei:

* [maradeknelkul.hu](https://maradeknelkul.hu/),
* <https://www.facebook.com/maradeknelkul>
* <https://www.instagram.com/maradek_nelkul/>

2022. június 21.

Nemzeti Élelmiszerlánc-biztonsági Hivatal